उल्फा नेता चेतिया को भारत को सौंपेगा बांग्लादेश  
बांग्लादेश अपने यहां गिरफ्तार किए गए उल्फा नेता अनूप चेतिया को जल्द ही भारत को सौंप सकता है।
बांग्लादेश अपने यहां गिरफ्तार किए गए उल्फा नेता अनूप चेतिया को जल्द ही भारत को सौंप सकता है। भारतीय गृह मंत्री पी चिदंबरम की बांग्लादेश यात्रा के बाद देश की गृह मंत्री सहारा खातून ने बुधवार को कहा कि जल्द ही चेतिया को भारत को सौंपा जाएगा। गौरतलब है कि चिदंबरम ने अपनी यात्रा के दौरान बांग्लादेश से कहा था कि चेतिया को भारत को सौंपा जाए।  खातून ने प्रेट्र से कहा मुझे नहीं लगता कि उसे :चेतिया: भारत को सौंपने में कोई दिक्कत है लेकिन, निश्चित रूप से जेल में बंद किसी व्यक्ति को प्रत्यर्पित करने की प्रक्रियाएं हैं। जब खातून से पूछा गया कि दोनों देशों के बीच प्रत्यर्पण संधि के अभाव में किन कानूनी प्रक्रियाओं के तहत चेतिया को भारत को सौंपा जाएगा तो उन्होंने कहा इस समय मैं आपको ब्यौरा नहीं दे सकती लेकिन इतना कह सकती हूं कि भारत और बांग्लादेश दोनों कानूनी प्रक्रियाओं के आधार पर लोगों का आदान-प्रदान कर सकते हैं। चेतिया की बांग्लादेश जेल में अवधि खत्म हो गई है। वह अभी भी जेल में है और उसको वापस भेजने के लिए कुछ प्रक्रियाओं का पालन करना होगा। गौरतलब है कि प्रधानमंत्री मनमोहन सिंह सितंबर में बांग्लादेश जाने वाले हैं।